Kiss

Kiss (ofte stilisert som KIϟϟ) er et amerikansk hardrock-band dannet i New York i 1973, kjent for pyroeffekter, ansiktsminke og kostymer. Bandet har solgt over 100 millioner musikkalbum, hvorav 19 millioner er RIAA-sertifisert salg i USA. Bandet har mottatt 30 platinaplater og 28 gullplater bare i USA.

Biografi 
Bassist Gene Simmons og gitarist Paul Stanley spilte i bandet Wicked Lester sammen, og etter å ha rekruttert gitarist Ace Frehley og trommeslager Peter Criss ved å annonsere i The New York Times i 1972, da de andre medlemmene sluttet, byttet de navn til Kiss. Da Frehley skulle prøvespille for bandet, møtte han opp med to forskjellige sko, og Stanley og Simmons trodde at han var en uteligger som hadde gått feil. Frehley gikk rett bort til forsterkeren og plugget inn gitaren sin og begynte å spille, og de fant fort tonen. Criss var en erfaren trommeslager, som brukte å spille på en rekke forskjellige klubber, noe som gjorde det lettere å få spillejobber. Stanley kom opp med navnet, og Frehley laget logoen . 30. januar 1973 spilte Kiss sitt første show på en klubb i Queens som het Popcorn . Bandmedlemmene bytter på å synge på sporene, men Simmons og Stanley er de som synger på flest spor. Debutalbumet Kiss kom ut i 1974, etter at bandet hadde signert med Casablanca Records. Musikkalbumet inneholder kjente spor som «Deuce», «Black Diamond» og «Strutter».

Kiss fikk først ordentlig suksess etter at de gav ut konsertalbumet Alive! i 1975. I 1980 forlot Peter Criss bandet, og Ace Frehley fulgte etter i 1982. De gjenværende medlemmene tok av ansiktsminken, første gang 18. september 1983 på MTV.

Kiss ble bedt om å spille på MTV Unplugged 9. august 1995, og Simmons og Stanley tok kontakt med originalmedlemmene for å høre om de ville være med på noen låter. Det skjedde, og grunnlaget for en gjenforening med originalbesetningen ble initiert. 28. februar 1996 stilte originalbesetningen opp på Grammy Awards i full sminke og med kostyme fra «Love Gun-perioden». 16. april annonserte de at de skulle turnere sammen på en pressekonferanse, som ble sendt samtidig til 58 land. 20. april ble  nesten 40 000 billetter til den første turneen solgt på 47 minutter. De spilte så sammen på to turneer og ga ut albumet Psycho Circus 22. september 1998. Siden 2003, da Criss og Frehley igjen sluttet i bandet, ble det kun Paul Stanley og Gene Simmons som var igjen av originalmedlemmene.

Kiss har solgt store mengder supportereffekter, inkludert leker, en tegneserie publisert av Marvel og en spillefilm (Kiss Meets the Phantom of the Park) fra 1978. Kiss har over 3 000 offisielle supportereffekter, alt fra vin, kondomer og gravkister. Gene Simmons har uttalt: «We are not a band – we are a brand».

Kiss fikk en stjerne på Hollywood Walk of Fame 11. august 1999.

Navnet 
Skrivemåten har skapt en del kontroverser for bandet. Rune S-ene i logoen (designet av Frehley) ble også brukt av Schutzstaffel som forkortelse. Dette skapte mye kontroverser for bandet i begynnelsen, og album og effekter som ble gitt ut i Tyskland ble utgitt med «vanlige» S-er i navnet (ZZ på albumomslag), da nazistiske symboler ble forbudt i Tyskland etter krigen. Mange motstandere av hardrock og bandet brukte argumenter som at medlemmene i bandet var nazister (noe som er temmelig malplassert i og med at både Simmons og Stanley er jøder), og det forekom, og forekommer fremdeles, påstander om at KISS er et akronym for «Knights In Satan's Service», og at medlemmene i bandet er satanister.

Ansiktsminke

Medlemmer 
Nåværende
 Gene Simmons (bass, vokal) – «The Demon» (1973 –)
 Paul Stanley (gitar, vokal) – «The Starchild» (1973 –)
 Eric Singer (trommer, vokal) – «The Catman» (1991 – 1996, 2001 – 2002, 2004 –)
 Tommy Thayer (gitar, vokal) – «The Spaceman» (2002 –)

Tidligere
 Eric Carr (trommer, vokal) – «The Fox» (1980 – 1991)
 Vinnie Vincent (gitar) – «The Ankh Warrior» (1982 – 1984)
 Mark St. John (gitar) (1984)
 Bruce Kulick (gitar, vokal) (1984 – 1996)
 Peter Criss (trommer, vokal) – «The Catman» (1973 – 1980, 1996 – 2003)
 Ace Frehley (gitar, vokal) – «The Spaceman» (1973 – 1982, 1996 – 2001)

Tidslinje for medlemmer av Kiss

Diskografi

Konserter i Norge 
 13. oktober 1980 i Drammenshallen med Iron Maiden som oppvarmingsband 
 22. oktober 1984 i Drammenshallen 
 21. september 1988 i Skedsmohallen
 8. desember 1996 i Oslo Spektrum
 19. juni 1997 i Oslo Spektrum 
 28. februar 1999 i Oslo Spektrum med Buckcherry som oppvarmingsband.
 31. mai 2008 i Vallhall Arena
 1. juni 2008 på Koengen i Bergen
 8. juni 2010 på Lerkendalparken i Trondheim med Stage Dolls som oppvarmingsband.
 14. juni 2010 i Vallhall Arena med Wig Wam som oppvarmingsband
 30. juni 2012 Kollen Sommerfestival
 8. juni 2013 på Viking stadion, Stavanger med Ingenting og Kvelertak som oppvarmingsband.
 7. mai 2017 i Oslo Spektrum med RavenEye som oppvarmingsband.
 27. juni 2019 Tons of Rock, Oslo.
 28. juni 2019 Trondheim Rocks, Trondheim.
 20. juni 2020 Øster Hus Arena, Sandnes med Ingenting og The Dogs som oppvarmingsband. - Avlyst på grunn av koronaviruspandemien. Det planlegges ny dato, men den er foreløpig ikke satt.

Referanser

Eksterne lenker 
 
 
 
 
 Kissarmynorway.com
 Kissfaq.com
 Kissasylum.com

 
Hardrockgrupper
Glam metal-band
Medlemmer av Rock and Roll Hall of Fame
Hollywood Walk of Fame
Band etablert i 1973